እስራኤል በሶሪያ የኬሚካል መሣሪያ ማምረቻ ላይ ጥቃት ሰነዘረች
እስራኤል በሶርያ የኬሚካል መሳሪያ ማምረቻ ጣቢያ ላይ ጥቃት ሰነዘረች፡፡ሶርያ የእስራኤል ድርጊት የአካባቢውን ሠላም ማተራመስን ዒላማው ያደረገ ነው ብላለች፡፡እስራኤል በእርስ በርስ ጦርነት በምትናጠው ሶርያ ላይ የአየር ጥቃት መሰንዘሯ ተስምቷል፡፡ እስራኤል ሃማ በሚገኘው የሶርያ መንግስት ወታደራዊ ካምፕ ላይ ነው ጥቃቱን የሰነዘረችው፡፡በዚህም ሁለት ወታደሮችን መግደሏን ከሶርያ ጦር ዋና ማዛዣ ጣቢያ የወጡ መረጃዎች ያመለክታሉ፡፡ የእስራኤል ድርጊት የአካባቢውን ደህንነት ያቃወሰና የረበሸ ህገ ወጥ ተግባር መሆኑን  የሶሪያ  መንግሥት አስታውቋል፡፡ እስራኤል በሶርያ መንግስትን የሚደግፈውን የሂዝቦላ አማፂን ለመምታት በተለያዩ ጊዜያት በሶርያ ጥቃቶችን መሰንዘሯ ይታወቃል፡፡ የእስራኤል የቀድሞ ወታደራዊ ደህንነት አሞስ ያድሊፍ በትዊተር ድረ ገፃቸው ላይ እንዳሰፈሩት እስራኤል የሰነዘረችው ጥቃት የሶርያ መንግስትን ወታደራዊ ጣቢያን ማዕከል ያደረገ ነው፡፡ማስያፍ የሚባለው የሶርያ ሳይንሳዊ ጣቢያ የኬሚካል ጦር መሳሪያዎች የሚመረቱበት መሆኑን ያድሊፍ ጠቁመው ከአሁን በፊት በሺዎች የሚቆጠሩ ሶርያውያንን ለሞትና ከባድ የአካል ጉዳት የዳረጉ መሳሪያዎች የተመረቱትም በዚሁ ማዕከል ነው ብለዋል፡፡የእስራኤል የጦር ጀቶች የሊባኖስን የአየር ጣቢያ በማለፍ ጥቃቱን መሰንዘራቸውን የሊባኖስ መገናኛ ብዙኃን መዘገባቸውን ሮይተርስ በዘገባው አስታውቋል፡፡ቢቢሲ በበኩሉ እስራኤል ከሊባኖስ አየር ማረፊያ ሮኬቶችን ማወናጨፏን ዘግቧል፡፡  የተለያዩ የአረብ መገናኛ ብዙኃን ደግሞ በእስራኤል ጥቃት የሶርያ የኬሚካል መሳሪያ ማምረቻ ጣቢያ መጎዳቱን መዘገባቸውን ቢቢሲ ጠቁሟል፡፡የእስራኤል ጦር ቃል አቀባይ በጉዳዩ ዙርያ አስተያየት ከመስጠት መታቀብን መምረጣቸው ተሰምቷል፡፡ከሳምንት በፊት እስራኤል ኢራን ከአገሯ ውጭ በሁለት አገራት የሚሳኤል ማምረቻ ፋብሪካዎችን እየገነባች ነው የሚል ወቀሳን ለተባበሩት መንግስታት ድርጅት አቅርባለች፡፡እንደ እስራኤል ወቀሳ ከሆነ ኢራን የሚሳኤል ማምረቻ ለመገንባት ካቀደችባቸው አገራት መካከል ደግሞ ሶርያ ቀዳሚዋ አገር ነች፡፡ ይህን ድርጊቷን ልታቆም እንደሚገባም ጠቅላይ ሚኒስትር ቤንጃሚን ኔትንያሁ መግለፃቸው ይታወሳል፡፡ጠቅላይ ሚኒስትር ኔትንያሁ በእየሩሳሌም ከተባበሩት መንግስታት ድርጅት ዋና ፀሃፊ አንቶኒዮ ጉተሬስ ጋር በተወያዩበት ወቅት ነበር ይህን የተናገሩት፡፡የአሁኑ የእስራኤል እርምጃ ለኢራን ማስጠንቀቂያ መስጠትን ያለመ ሳይሆን እንዳልቀረም የሚናገሩ አልጠፉም፡፡ በሶርያ የሚንቀሳቀሰውን የሂዝቦላ አማፂን ያለመ እርምጃ የምትሰነዝረው እስራኤል በጥቃቱ ዙርያ ማብራሪያና አስተያየት ከመስጠት ታቅባለች፡፡